龍隠洞
作者：劉克莊
朝代：宋

paragraphs: 先賢評桂山，推爾居第一。
豁然碧瑶戶，夾以蒼玉壁。
中有無底淵，黑浪常蕩潏。
諒當剖判初，倍費造化力。
雷嗔斧山開，龍怒裂石出。
至今絕頂上，千丈留尾脊。
寧論兒女子，壯夫股爲慄。
我來欲題名，腕弱墨不食。
摩挲狄李碑，文字尚簡質。
今人未知貴，後代始寶惜。
洑流工駭舟，久游覺蕭瑟。
巖屋寬如家，迴櫂聊愒息。